section_heading: Odlike i reljef
paragraph_text: Srednjoeuropska nizina široka je od 150 km na zapadu do više od 400 km na istoku, blago nagnuta od sredogorja prema sjeveru. Na krajnjem jugu nizine, na prijelazu prema sredogorju, prostrana su područja prekrivena praporom, prema sjeveru sve je više slabije plodnoga morenskoga materijala. Morene su preoblikovane u blago valovite platoe između kojih su vlažnije pradoline, oblikovane tokovima koji su za ledenog doba tekli ispod i rubom ledenog pokrova. Najsjeverniji dio nizine pokriven je nanosima, slabije se odvodnjava pa se mjestimično javljaju močvare, posebno u istočnom dijelu.